Llíria celebra la Setmana de la Salut Mental del 8 al 16 d'octubre
04 de octubre de 2024

L'Associació Pentagrama, amb la col·laboració de l'Ajuntament de Llíria, ha organitzat una nova edició de la Setmana de la Salut Mental que se celebrarà del 8 al 16 d'octubre. En este 2024 porta per lema “Cuidar la teua ment és millorar la teua vida”.

Les jornades arrancaran dimarts que ve, 8 d'octubre, amb la presentació de les activitats d'esta 13a edició i la inauguració de l'exposició “ExpresARTE” amb obres creades per les persones usuàries de Pentagrama baix de la direcció de l'artista Fina García.

El dijous 10, Dia Mundial de la Salut Mental, es realitzarà la marxa que recorrerà els principals carrers del nucli urbà, des de la plaça Major fins al pavelló Pla de l’Arc, on tindran lloc diverses actuacions. L'objectiu de conscienciar a tota la ciutadania sobre la importància d'atendre adequadament el nostre benestar emocional.

L'11 d'octubre s'oferirà una jornada de portes obertes per a practicar l'esport inclusiu ground golf al poliesportiu El Canó.

Les activitats continuaran el dilluns 14 amb una taula redona oberta per a intercanviar experiències sobre salut mental, i l'endemà, el terapeuta Julián Antón oferirà la xarrada “Claus per a afrontar la salut mental” a l'alumnat de 1r de Batxillerat dels centres educatius de Llíria.

Finalment, les persones usuàries de Pentagrama podran disfrutar d'una jornada de convivència en la visita cultural que realitzaran a la localitat de Xàtiva el dia 16.